**Zagrebački kvartovi kulture uz veliki koncert Elementala 24. i 25. svibnja u Vrbanima!**

Zagreb, 20. svibnja - **Zagrebački kvartovi kulture nastavljaju se te će se tijekom nadolazećeg vikenda, 24. i 25. svibnja, održati uz** **veliki besplatan koncert Elementala na otvorenom u Vrbanima. Elemental je jedan od najpopularnijih domaćih sastava u Hrvatskoj i regiji, a koncert će održati u subotu, 24. svibnja od 20.30 sati u Parku Vrbani III.**

U šarolikoj glazbenoj viziji Elementala mogu se pronaći tragovi različitih stilova što njihov izričaj čini jedinstvenim i originalnim. Organski hip-hop/rap s funkom, soulom, jazzom, reggaeom i rockom, realistični, britki i koncizni tekstovi o društvu i pojedincu te produkcija u skladu sa svjetskim trendovima zajedno čine autentičan zvuk Elementala te su njihovi albumi i koncertni nastupi u samom vrhu regionalne scene. Iskrenost, beskompromisni stihovi i činjenica da svoju glazbu ne smatraju proizvodom već umjetničkim izrazom učinili su Elemental glasnogovornicima mlade generacije koja kritički promišlja o svijetu oko sebe.

Program Zagrebačkih kvartova kulture započinje već u subotu prijepodne, 24. svibnja i to dječjom predstavom o maloj mišici – ***Dome, slatki dome –*** nastaloj prema istoimenoj slikovnici **Svjetlana Junakovića**; uslijedit će predstavljanje domaćih pjesnikinja i pjesnika svih generacija kroz **Poeziju u kvartu**. Prijepodne donosi i **Umjetnost u našem kvartu** –aktivni razgovor sa svim zainteresiranim stanovnicima kvarta koji žele unijeti neki vid promjene u vlastiti kvart.

Večernji program uključuje cirkuski *show* – **Emilio the Balancer: *The Dangerous Show*** izvedba je kojakombinira žongliranje i balansiranje stavljajući izvođača u rizične situacije. Konačno, vrhunac subotnjeg programa svakako je već spomenti koncert **Elementala**.

Nedjeljni program počinje predvečer i to predstavom ***Romeo i Julija – error 404*** koja s ironičnim i humorističnim odmakom govori o jednom od najpoznatijih dramskih djela Williama Shakespearea i o glumačkom procesu nastajanja predstave. Uslijedit će koncert benda **Oridano Gypsy Jazz trio**, a završiti uz projekciju dvaju domaćih filmskih klasika.

***Moj stan*** kratkometražni je klasik domaće kinematografije s redateljskim potpisom **Zvonimira Berkovića** koji iz perspektive osmogodišnje djevojčice i uz pregršt životnog humora prati selidbu četveročlane obitelji u vlastiti stan u novoj zgradi. Golikov klasik ***Tko pjeva zlo ne misli*** najpopularniji je hrvatski, ali i najzagrebačkiji film svih vremena, a iza duhovite i živahne glazbene komedije stoji vjerna slika života i običaja u Zagrebu te okolici tijekom 1930-ih.

Kompletan program održat će se na otvorenom u parku Vrbani III. Ulaz na sve programe je slobodan.

**Zagrebački kvartovi kulture u 2025. sveukupno uključuju program u 14 kvartova tijekom 13 vikenda uz više od 100 događanja u kojima će sudjelovati preko 300 umjetnika. Nedavno je u Zapruđu i Središću započeo drugi ciklus projekta koji će se**

**tijekom naredna tri mjeseca održati i u Vrbanima, Novom Jelkovcu, Laništu, Gajnicama.** Do sada su na kvartovima nastupila istaknuta imena poput Ede Maajke, Darka Rundeka, PipsChips&Videoclipsa, Zagrebačke filharmonije, Zagrebačkih solista, Ecije Ojdanić, Tarika Filipovića te brojni drugi izvođači.

Zagrebački kvartovi kulture projekt je u organizaciji Centra za kulturno-društveni razvoj Novi prostori kulture, a održava se uz podršku Grada Zagreba. Sve informacije dostupne su na www.kvartovikulture.hr.